KLASA: 034-05/25-01/10

URBROJ: 711-02-01/03-2025-2

Zagreb, 29. siječnja 2025. g.

 **MARIN LEROTIĆ**

 **zastupnik u Hrvatskom saboru do 16.**

 **svibnja 2024.g.**

**Predmet: mišljenje na zahtjev obveznika Marina Lerotića**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je dana 22. siječnja 2025.g. pod KLASA: 034-05/25-01/10 zaprimilo zahtjev za mišljenje koje je podnio Marin Lerotić, zastupnik u Hrvatskom saboru do 16. svibnja 2024.g.

U podnesenom zahtjevu obveznik postavlja upit može li registrirati vlastiti obrt i u njemu se zaposliti, ako nije prošlo više od godinu dana od isteka saborskog mandata. Obveznik ističe da prima naknadu plaće nakon prestanka mandata „6+6“, ali da bi istu prestao primati u slučaju osnivanja obrta. Nadalje, obveznik postavlja upit mora li naknadu „6 + 6“ prestati primati danom registracije obrta ili danom početka obavljanja djelatnosti, a što obično nisu isti dani.

Povodom navedenog zahtjeva, Povjerenstvo u sastavu Aleksandre Jozić-Ileković, predsjednice Povjerenstva i Nike Nodilo Lakoš, Igora Lukača, Ines Pavlačić te Ane Poljak, članova Povjerenstva na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21 i 36/24, dalje ZSSI) na 70. sjednici održanoj 29. siječnja 2025., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Povjerenstvo ističe kako je čl. 18. ZSSI-a propisano da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Nadalje, čl. 22. stavcima 2. i 3. ZSSI-a propisano je da se obveze iz članka 18. Zakona primjenjuju na obveznike koji imaju pravo na naknadu plaće nakon prestanka dužnosti propisane posebnim zakonima za vrijeme trajanja prava na naknadu, a da iznimno od stavka 2. toga članka, nakon prestanka dužnosti obveznici mogu obavljati funkcije u upravnim tijelima i nadzornim odborima te druge poslove upravljanja u poslovnim subjektima u kojima obveznik ima većinski udio u vlasništvu.

Povjerenstvo stoga ističe kako obveznik može registrirati vlastiti obrt i u istome se zaposliti i prije isteka 12 mjeseci od obnašanja dužnosti zastupnika u Hrvatskom saboru međutim pritom mora prestati primati naknadu plaće.

U odnosu na trenutak prestanka primanja naknade plaće nakon obnašanja dužnosti Povjerenstvo ističe kako je životno logično da obveznik mogućnost prihoda stječe tek trenutkom obavljanja registrirane djelatnosti na tržištu.

Slijedom navedenog, a ukoliko se dan registracije obrta obveznika i dan početka obavljanja registrirane djelatnosti ne podudaraju smatra se da, u smislu ZSSI-a, obvezniku pravo na naknadu 6+6 prestaje danom početka obavljanja djelatnosti upisanim u obrtni registar koji se vodi pri Ministarstvu gospodarstva.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznik Marin Lerotić, elektroničkom dostavom
2. Objava na internetskoj stranici Povjerenstva
3. Pismohrana